**Objektivitet:** artikkelen har et veldig tendensiøst preg, med mange anklager uten grundig kildebelegg **Obs!** Endringer som mangler kildehenvisning og/eller avviker fra en objektiv fremstilling, kan bli fjernet.
**Francesca Albanese** (født 1977) er en italiensk jurist og menneskerettighetsaktivist som i 2022 ble utnevnt til spesialutsending for FN i de palestinsk-befolkede områdene Gazastripen og Vestbredden.

Albanese er ansatt som seniorrådgiver ved tankesmien *Arab Renaissance for Democracy and Development* (ARDD) hvor hun også har vært blant grunnleggerne av *Global Network on the Question of Palestine*. Dette foraet ble opprettet for organisasjoner som arbeider for rettighetene til palestinere, herunder at palestinske flyktninger skal ha rett til å vende tilbake til landområder som de flyktet fra i 1948 og som i dag er israelsk land. Hun har tidligere sammenlignet fordrivelsen av palestinske flyktninger (Nakba) med Holocaust.

Hun er en sterk motstander av israelsk okkupasjon og i sin første rapport til FN anbefalte hun medlemslandene å utvikle «en plan for å gjøre slutt på den israelske kolonistiske okkupasjonen og Apartheid-regimet».[] Hun har kritisert USA for å være «kontrollert av den jødiske lobbyen»[*omstridt  – diskuter*] og Europa for å ha «skyldfølelse fra Holocaust» i beskrivelse av mangelen på handling for å avslutte okkupasjonen.[] I forbindelse med Hamas' angrep på Israel oktober 2023 ba hun om en øyeblikkelig våpenhvile og hevdet at det palestinske folket var i stor fare for å bli utsatt for etnisk rensing.[]

I april 2023 skrev den israelske avisen Jerusalem Post på lederplass at Albanese burde bli tilbakekalt fra sitt oppdrag for FN etter at hun hadde uttalt at Israel ikke hadde rett til å forsvare seg mot et folk de undertrykket og koloniserte landet til.[*omstridt  – diskuter*] Uttalelsen falt etter at en britisk-israelsk kvinne og hennes to barn ble drept på Vestbredden etter at palestinere fra Izz ad-Din al-Qassam-brigadene hadde skutt mot bilen de kjørte, og avisen hevdet at uttalelsene var i strid med verdiene FN var blitt etablert på. Det har også vakt harme blant jøder[*hvem?*] at Albanese har uttrykt støtte til den tidligere flykapreren Leila Khaled som er tilknyttet PFLP som av Israel, USA og EU regnes som en terrorgruppe. []

Etter Hamas’ angrep på Israel oktober 2023 imøtegikk Albanese en uttalelse fra Frankrikes president Emmanuel Macron om at angrepet var antisemittisk, og mente at det ikke skyldtes hat mot jøder, men Israels undertrykkelse av palestinerne. Hun har også uttalt at Israel ikke kan påberope seg selvforsvar når de forsøker å slå ut Hamas militært på Gaza-stripen.[*omstridt  – diskuter*] Israel har reagert på dette med å nekte henne innreise til landet. USA, Frankrike og Tyskland har fordømt hennes uttalelser. []

I mars 2024 publiserte Albanese en rapport hvor hun mente at Israel har begått folkemord i Gaza. Hun har i denne sammenheng uttalt at Israel regnet alle sivile på Gaza-stripen som angrepsmål, at Israel hadde en overordnet plan om å renske området for palestinere, og at det bør innføres våpenboikott av Israel. Mens rapporten har fått stor støtte fra arabiske land, har Israel karakterisert den som en «obskøn forvrenging av virkeligheten», og USA har ment at den var forutinntatt mot Israel.

Referanser
----------

1. ↑   twitter.com[Hentet fra Wikidata]
2. ↑  «Norsk fagbevegelsen bør være en del av antiapartheid-bevegelsen». *Fagforbundet*. 8. februar 2023.
3. ↑  «Global Network on the Question of Palestine List of Members». *ARDD*. 12. juli 2023.
4. ↑  «UN’s Palestinian human rights expert likened Israel’s actions to the Holocaust». *The Telegraph*. 21. oktober 2023.
5. ↑  «UN Palestinian rights investigator denies ‘Jewish lobby’ comments are antisemitic». *Times of Israel*. 16. desember 2022.
6. ↑  «Francesca Albanese must be fired from the UN - editorial». *Jerusalem Post*. 19. april 2023.
7. ↑  «UN rapporteur posted support for terror ‘icon’». *The Jewish Cronicle*. 14. april 2022.
8. ↑  «Bestrider sjølforsvarsbegrep». *Klassekampen*. 2. desember 2023.
9. ↑  «FN-rapportør anklages for antisemittisme – utestenges fra Israel». *NRK*. 12. februar 2024.
10. ↑  «U.S. Blasts Latest Antisemitic Screed from U.N. Expert Who Warned of ‘Jewish Lobby’». *National Review*. 12. februar 2024.
11. ↑  «Countries at UN rally behind expert who accused Israel of 'genocide'». *France24*. 26. mars 2024.

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** BNF **·** BNF (data) **·** SUDOC
 |